Hlutverk náms - og starfsráðgjafa er að standa vörð um velferð nemenda , styðja þá og liðsinna í ýmsum málum , bæði þau er varða námið og eins í persónulegum málum . Veita nemendum ráðgjöf og fræðslu um nám , störf og atvinnulíf . Náms - og starfsráðgjafi vinnur í nánu samstarfi með forráðamönnum , kennurum , skólastjórnendum og öðrum starfsmönnum skólans , s.s. hjúkrunarfræðingum og skólasálfræðingi og vísar málum einstaklinga til þeirra eftir því sem við á . Öllum nemendum og forráðamönnum stendur til boða að leita til náms - og starfsráðgjafa . Náms - og starfsráðgjafi er trúnaðarmaður og talsmaður nemenda . Hann er bundinn þagnarskyldu um einkamál þeirra að undanskyldum ákvæðum í lögum um barnavernd nr. 80 / 2002 . Helstu verkefni námsráðgjafa eru : Að annast starfskynningar nemenda á unglingastigi . Að veita ráðgjöf um náms - og starfsval nemenda . Að leiðbeina nemendum um vinnubrögð í námi . Að aðstoða nemendur við að gera sér grein fyrir eigin áhugasviðum og meta hæfileika sína raunsætt miðað við náms - og starfsáætlun skólans . Að sinna fyrirbyggjandi starfi , t.d. vörnum gegn vímuefnum , einelti og ofbeldi í samstarfi við starfsmenn skóla og aðra s.s. starfsmenn skólaskrifstofu og félagsmiðstöðva . Að veita persónulega ráðgjöf við nemendur vegna ýmissa vandamála svo sem námsörðugleika , prófkvíða , frestunaráráttu , eineltis og annarra samskiptamála . Að sitja í ýmsum ráðum sem fjalla um velferð nemenda svo sem nemendaverndarráði , áfallaráði og eineltisteymi skólans . Að vísa einstökum nemendum til sálfræðings og annarra sérfræðinga þegar í ljós koma vandamál sem falla utan starfssviðs námsráðgjafa . Að sinna hópráðgjöf og fræðslu í stærri eða smærri hópum sem vinna að einstökum verkefnum t.d. náms - og starfsfræðslu , námstækni og samskiptamála . Nemendum og foreldrum / forráðamönnum er velkomið að leita til náms - og starfsráðgjafa . Foreldrar / forráðamenn geta pantað tíma í síma 4117640 eða með tölvupósti á netfang idunn.kjartansdottir@rvkskolar.is . Atvinnutengt nám er ætlað nemendum í 9. og 10. bekk grunnskóla í Reykjavík , sem vegna sértækra örðugleika annarra en fötlunar , hafa dregist verulega aftur úr í námi og / eða eiga við félags - og tilfinningalega örðugleika að stríða sem valda þeim verulegri vanlíðan í grunnskóla . Markmið atvinnutengds náms er að mæta þeim nemendum sem líður illa í skóla og eiga undir högg að sækja félagslega . Einnig er markmiðið að bæta líðan nemenda og styrkja sjálfsmynd þeirra og auk þess að vinna með umhverfislæsi þeirra . Að verkefninu standa skóla - og frístundasvið , velferðarsvið og Þjónustumiðstöð Árbæjar og Grafarholts . Námsráðgjafar skólans halda utan um þá nemendur sem sækja atvinnutengt nám og eru þar í góðu sambandi við náms - og atferlismótunarver skólans . Náms - og starfsfræðsla í 10. bekk Nemendur í 10. bekk fá eina kennslustund í viku í náms - og starfsfræðslu hjá náms - og starfsráðgjafa þar sem farið verður í : - námstækni - verkefni sem tengjast gildismati , viðhorfum , áhuga og fyrirætlunum nemenda - námsleiðir sem bjóðast á framhaldsskólastigi - vinnumarkaðinn , við fáum gesti og förum í heimsóknir - tengsl náms og starfs - atvinnuumsóknir - boðið er upp á áhugasviðskönnun Bendil - heimsóknir og verkefni unnin í tengslum við GERT , Grunnmenntun efld í raunvísindum og tæknimenntun - allir nemendur koma í einstaklingsviðtal til náms - og starfsráðgjafa á haustönn og vorönn í 10. bekk . Nemendum Norðlingaskóla er boðið á sameiginlega kynningu framhaldsskólanna og annað hvert ár á Iðnnemakeppnina . Auk þess senda náms - og starfsráðgjafar upplýsingar til forráðamanna og nemenda um opin hús í framhaldsskólum . Opin hús framhaldsskólanna eru utan skólatíma og lagt er til að foreldrar / forráðamenn fari með nemendum til að kynna sér námsframboð skólanna .